ആരാധകരുടെ മനം കവര്ന്ന് ദിലന് കുമാര് മാര്ക്കണ്ഡേയ ഇംഗ്ലീഷ് പ്രീമിയര് ലീഗ് ക്ലബ്ബുകള്ക്കായി കളിക്കുന്ന ഇന്ത്യന് വംശജരില് ശ്രദ്ധേയനായ യുവ താരമാണ് ദിലന് കുമാര് മാര്ക്കണ്ഡേയ. യുവേഫ കോണ്ഫറന്സ് ലീഗിലായിരുന്നു ഈ ടോട്ടനം ഹോട്സ്പര് കളിക്കാരന്റെ അരങ്ങേറ്റം. ദിലന് കുമാര് മാര്ക്കണ്ഡേയ എന്ന 20കാരന് ഇംഗ്ലീഷ് ഫുട്ബോളിലെ ശ്രദ്ധേയരായ യുവതാരങ്ങളില് ഒരാളാണ്. ഇന്ത്യക്കാരായ മാതാപിതാക്കളുടെ മകനായി നോര്ത്ത് ലണ്ടനിലെ ബാര്നെറ്റില് ജനനം. ടോട്ടന്ഹാം ഹോട്ട്സ്പറിന്റെ അക്കാദമിയിലൂടെ ഉയര്ന്നുവന്ന ഈ വിങ് ബാക്ക് വിവിധ പ്രായ വിഭാഗങ്ങളില് ടീമിനായി പുറത്തെടുത്തത് വിസ്മയ പ്രകടനമാണ്. 2018 19 സീസണില് 11 ഗോളുകളും അഞ്ച് അസിസ്റ്റുമായി അണ്ടര് 18 ടീമിന്റെ ഏറ്റവും ഉയര്ന്ന രണ്ടാമത്തെ ഗോള് സ്കോററായിരുന്നു ദിലന്. അതിശയകരമായ പന്തടക്കവും വ്യത്യസ്ത പൊസിഷനുകളില് കളിക്കാനുള്ള കഴിവുമാണ് ദിലനെ ഇതര താരങ്ങളില് നിന്നും വേറിട്ട്നിര്ത്തുന്നത്. നിലവില് ടോട്ടനത്തിന്റെ അണ്ടര് 23 ടീം താരമായ ദിലന് സീനിയര് ടീമില് അരങ്ങേറ്റം കുറിച്ചു കഴിഞ്ഞു. യുവേഫ കോണ്ഫറന്സ് ലീഗില് ഡച്ച് ടീം വിറ്റസെയ്ക്ക് എതിരെയായിരുന്നു അരങ്ങേറ്റം. മത്സരത്തില് ഒരു ഗോളിന് ടോട്ടനം പരാജയപ്പെട്ടെങ്കിലും ഇന്ത്യന് താരം പുറത്തെടുത്തത് മികച്ച പ്രകടനമാണ്. പരിശീലകന് ന്യൂനോ സാന്ടോ, നായകന് ഹാരി കെയ്ന്, അടക്കമുള്ളവരുടെ പ്രശംസ ഏറ്റുവാങ്ങാനും യുവതാരത്തിനായി. ടോട്ടനം ഹോട്ട്സ്പറിന്റെ ഭാവി വാഗ്ദാനങ്ങളിലൊരാളായ ഈ വിങ്ങര് ഇതിനകം തന്നെ ആരാധകരുടെ മനം കവര്ന്നു കഴിഞ്ഞു.